KREĆE KATASTARSKA IZMJERA NA PODRUČJU GRADA GLINE
ZA DIO k.o. ŠATORNJA

PRVA OBILJEŽAVANJA KREĆU 2. PROSINCA 2026. GODINE!

Što je potrebno znati o postupku izmjere?
 
1. Odazovite se pozivu
Svi upisani nositelji prava, u evidencijama katastra i zemljišne knjige, dobit će putem pošte ili dostavljača poziv za terensko obilježavanje čestica.
Osim u pozivima, termin obilježavanja pojedine parcele možete provjeriti na web stranici www.geoanda.hr/karta-katastarske-izmjere/ 
Klikom na česticu vidljiv je datum, sat i kontakt geodeta s terena. Plan obilježavanja ažurira se svaki tjedan, stoga redovito provjeravajte objavljene termine!
U slučaju dodatnih pojašnjenja možete se ujedno obratiti i Gradu Glini koji će pružati pomoć građanima u provedbi projekta.
2. Obilježite svoje međe
Prije datuma određenog za obilježavanje, obiđite svoje parcele zajedno sa susjedima međašima kako biste obilježili i dogovorili granice parcela prije dolaska geodeta. Trajne međne oznake koje će se koristiti za obilježavanje parcela osigurat će geodetske tvrtke koje provode izmjeru, a ako su vaše parcele već ranije obilježene pokazat ćete te granice. MEĐA JE DOGOVOR ISKLJUČIVO DVA SUSJEDA! GEODET NA TERENU VAM NE ZNA I NE SMIJE POKAZATI MEĐU. GEODETSKI POSAO JE EVIDENTIRATI POKAZANU MEĐU OD STRANE SUSJEDA. Iznimna situacija kada geodet može preuzeti, odnosno ponovno obnoviti među na terenu je ako predmetna čestica već ima utvrđene međe, odnosno izrađen geodetski elaborat.
3. Pripremite dokumentaciju
Pripremite svu dokumentaciju koju imate! Građevinsku dozvolu, uporabnu dozvolu ili druge akte za gradnju za građevine koje su sagrađene na vašoj parceli. U potrebnu dokumentaciju se ubrajaju i rješenja o nasljeđivanju, kupoprodajni ugovori, izjave i druge isprave kojima ćete dokazati vlasništvo. U okviru izmjere na jednostavniji način se predlaže upis stvarnog oblika, načina uporabe i vlasništva vaše parcele u katastar i zemljišnu knjigu i to bez naknade. Iskoristite priliku i budite aktivan sudionik katastarske izmjere!
4. Budite prisutni prilikom izmjere
Geodeti izlaze na teren i obavljaju geodetska mjerenja te prikupljaju dokumentaciju. Budite aktivan sudionik izmjere, budite u vrijeme izmjere na svojoj parceli i potvrdite da su geodeti izmjerili upravo one granice parcele koje ste pokazali i koje su obilježene. Ako ne možete osobno sudjelovati, ovlastite drugu osobu. Izostanak sudjelovanja ne znači gubitak vlasničkih prava, no aktivnim sudjelovanjem najbolje štitite svoje interese!
5. Dođite na predočavanje
Početak predočavanja objavljuje se u javnim glasilima. Na predočavanje ćete biti pozvani pisanim putem. Obavezno se odazovite na predočavanje – osobno ili putem opunomoćenika – jer ćete u ovom postupku pregledati izmjerene podatke o vašoj parceli i dostaviti dokaze o vlasništvu, dati suglasnost na predočene podatke ili iskazati s kojim podacima niste suglasni.
6. Novi katastar i zemljišne knjige nadohvat ruke
Na temelju podataka s predočavanja općinski sudovi sastavljaju zemljišnoknjižne uloške. Otvara se zemljišna knjiga i novi katastarski operat se stavlja u primjenu. Time započinje teći rok za ispravak po eventualnim prigovorima.
[image: ]Pozivamo vas da budete aktivan sudionik katastarske izmjere!

